b'\n_START_ARTICLE_\nAmilcare Ponchielli\n_START_SECTION_\nBiografija\n_START_PARAGRAPH_\nAmilkar\xc4\x97 Ponkjelis gim\xc4\x97 1834\xc2\xa0m. rugpj\xc5\xab\xc4\x8dio 31 ar rugs\xc4\x97jo 1 d. Paderno Fazolaro (dabar Paderno Ponkjelis, pervadintas kompozitoriaus garbei) kaime netoli Kremonos. Jo t\xc4\x97vas buvo krautuv\xc4\x97s savininkas ir grojo vargonais kaimo ba\xc5\xbeny\xc4\x8dioje. Muzikos A. Ponkjelis pramoko i\xc5\xa1 t\xc4\x97vo ir i\xc5\xa1 gretimo kaimo vargonininko. Par\xc4\x97mus pasiturin\xc4\x8diam r\xc4\x97m\xc4\x97jui 1843 m. A. Ponkjelis prad\xc4\x97jo mokytis Milano konservatorijoje ir dar tik 10 met\xc5\xb3 b\xc5\xabdamas suk\xc5\xabr\xc4\x97 pirm\xc4\x85j\xc4\x85 simfonij\xc4\x85, tiesa, be orkestruot\xc4\x97s. 1854 m. u\xc5\xbebaig\xc4\x99s konservatorij\xc4\x85 A. Ponkjelis dirbo muzikos mokytoju Kremonoje ir vargonininku vietos \xc5\xa0v. Marijos ba\xc5\xbeny\xc4\x8dioje, buvo susij\xc4\x99s su vietos Teatro della Concordia, kuriame 1856 m. \xc4\xafvyko jo pirmosios operos \xe2\x80\x9eSu\xc5\xbead\xc4\x97tiniai\xe2\x80\x9c (I promesi sposi, pagal A. Mandzonio roman\xc4\x85) premjera. Opera sutikta entuziastingai, ta\xc4\x8diau sekantys kompozitoriaus projektai buvo nes\xc4\x97kmingi. Nuo 1862 m. jis vadovavo Pja\xc4\x8dencos savivaldyb\xc4\x97s muzikinei grupei, nuo 1864 m. \xe2\x88\x92 Kremonos. Vadovavo oper\xc5\xb3 pastatymams, 1867 m. nes\xc4\x97kmingai pretendavo \xc4\xaf kompozicijos profesoriaus post\xc4\x85 Milano konservatorijoje._NEWLINE_1872 m. A. Ponkjelio karjeroje \xc4\xafvyko prover\xc5\xbeis, kai opera \xe2\x80\x9eSu\xc5\xbead\xc4\x97tiniai\xe2\x80\x9c su kai kuriais pakeitimais ir naujai paruo\xc5\xa1tu poeto Emilijo Pragos libretu sulauk\xc4\x97 s\xc4\x97km\xc4\x97s Milano Teatro Dal Verme scenoje. Leid\xc4\x97jas D\xc5\xbeulijus Rikordis planavo A. Ponkjeliui s\xc4\x97kming\xc4\x85 karjer\xc4\x85 kaip D\xc5\xbe. Verd\xc5\xbeiui. Jis u\xc5\xbesak\xc4\x97 oper\xc4\x85 su Antonijo Gislanconio para\xc5\xa1yt\xc5\xb3 libretu \xe2\x80\x9eLietuviai\xe2\x80\x9c (I lituani, pagal A. Mickevi\xc4\x8diaus poem\xc4\x85 \xe2\x80\x9eKonradas Valenrodas\xe2\x80\x9c), kurios i\xc5\xa1taiginga premjera \xc4\xafvyko Milano La Scala teatre 1874 m. kov\xc4\x85. T\xc5\xb3 pa\xc4\x8di\xc5\xb3 met\xc5\xb3 pabaigoje A. Pjonkelis ved\xc4\x97 daininink\xc4\x99, tenor\xc4\x85 Teres\xc4\x85 Brambil\xc4\x85, su kuria susilauk\xc4\x97 dviej\xc5\xb3 s\xc5\xabn\xc5\xb3 ir dukters. 1876 m. La Scala teatre pastatyta opera \xe2\x80\x9eD\xc5\xbeokonda\xe2\x80\x9c (La Gioconda, libretistas Arigas Boitas, pagal V. Hugo pjes\xc4\x99 \xe2\x80\x9eAnd\xc5\xbeelas, Padujos tironas\xe2\x80\x9c) tapo brand\xc5\xbeiausiu A. Pjonkelio k\xc5\xabriniu ir prireik\xc4\x97 trij\xc5\xb3 met\xc5\xb3, kol kompozitorius galutinai i\xc5\xa1tobulino jos formas. Operos baletas \xe2\x80\x9eValand\xc5\xb3 \xc5\xa1okis\xe2\x80\x9c (Danza delle ore) yra geriausiai atpa\xc5\xbe\xc4\xafstamas A. Ponkjelio k\xc5\xabrybos fragmentas iki \xc5\xa1i\xc5\xb3 laik\xc5\xb3, soprano romansas Cielo e mar pasi\xc5\xbeym\xc4\x97jo originalumu. Sekan\xc4\x8dios A. Ponkjelio operos \xe2\x80\x9eLina\xe2\x80\x9c (1877), \xe2\x80\x9eS\xc5\xabnus palaid\xc5\xabnas\xe2\x80\x9c (Il figliuol prodigo, 1880) nebuvo s\xc4\x97kmingos, kaltintos senamadi\xc5\xa1kumu, veiksmo l\xc4\x97tumu. 1880 m. A. Ponkjelis prad\xc4\x97jo d\xc4\x97styti kompozicij\xc4\x85 Milano konservatorijoje. Tarp jo mokini\xc5\xb3 buvo D\xc5\xbeakomas Pu\xc4\x8dinis ir, trumpai, Pjetras Maskanjis, kurie abu paliko \xc5\xa1iltus atsiliepimus apie A. Ponkjel\xc4\xaf. Jis tarpininkavo d\xc4\x97l libreto D\xc5\xbe. Pu\xc4\x8dinio pirmajai operai. 1882 m. jis tapo \xc5\xa0v\xc4\x8d. Marijos Did\xc5\xbeiosios bazilikos Bergame vargonininku, kurioje suk\xc5\xabr\xc4\x97 grup\xc4\x99 sakralini\xc5\xb3 k\xc5\xabrini\xc5\xb3, tarp kuri\xc5\xb3 svarbiausia rauda \xe2\x80\x9eJeremijo apraudojimas\xe2\x80\x9c (Lamentazioni di Geremia, 1885)._NEWLINE_1885 m. A. Ponkjelis lank\xc4\x97si Sankt Peterburge, kur Marijos teatre buvo pastatytos operos \xe2\x80\x9eD\xc5\xbeokonda\xe2\x80\x9c ir \xe2\x80\x9eLietuviai\xe2\x80\x9c (pavadinimu \xe2\x80\x9eAldona\xe2\x80\x9c). Jo paskutin\xc4\x97 opera \xe2\x80\x9eMarion Delorm\xe2\x80\x9c buvo nes\xc4\x97kminga nepaisant D\xc5\xbe. Verd\xc5\xbeio patarim\xc5\xb3. D\xc5\xbe. Verdis i\xc5\xa1 prad\xc5\xbei\xc5\xb3 skepti\xc5\xa1kai vertino A. Ponkjelio sugeb\xc4\x97jimus, ta\xc4\x8diau jo nuostatos buvo paneigtos \xe2\x80\x9eD\xc5\xbeokondos\xe2\x80\x9c triumfo. Amilkar\xc4\x97 Ponkjelis mir\xc4\x97 1886 m. sausio 16 d. Milane. Jo mirtis buvo pamin\xc4\x97ta visoje Italijoje. \xe2\x80\x9eD\xc5\xbeokonda\xe2\x80\x9c 1929 m. pastatyta Lietuvos nacionaliniame operos ir baleto teatre.'